Remišová, Veronika, poslankyňa NR SR (2024-01-18):
Vážené dámy poslankyne, vážení páni poslanci, chcela by som vo svojom prejave oceniť vystúpenie pani prezidentky k novele Trestného zákona, pretože toto je okamih, kde nik, komu záleží na Slovenku, komu záleží na demokracii, komu záleží na právnom štáte, nemôže ostať ticho. A prejav pani prezidentky o to bol cennejší, že bol vecný. My niekedy tu v parlamente používame, samozrejme, aj politické argumenty, pretože toto je politický bojový ring, ale prejav pani prezidentky bol výlučne vecný. Venoval sa faktickým argumentom a ako mohli aj kolegovia z vládnej koalície počuť, vyvracal doslova všetky ich klamstvá, ktorými oni zahlcujú verejnosť už niekoľko týždňov. Drvivá väčšina odbornej verejnosti je proti novele Trestného zákona. Proti novele Trestného zákona sú prakticky všetci. Proti novele Trestného zákona, keď už teda neberieme do úvahy opozíciu, ale je prezidentka, proti novele Trestného zákona v takomto znení je rada prokurátorov, proti takejto novele Trestného zákona sú zástupcovia odbornej verejnosti, sú zástupcovia odborných organizácií, prakticky celá spoločnosť. Ale čo je veľmi dôležité povedať, je, že kvôli pár trestne stíhaným ľuďom z okolia vládnej koalície táto vládna koalícia ide proti všetkým. Ale najmä proti komu ide, ide proti svojim vlastným občanom. A tak ako upozorňujeme v tomto pléne už niekoľko týždňov, tak za lúpeže, krádeže, vlámania už nebude odradzujúci trest, ktorý by páchateľov odrádzal od tejto trestnej činnosti, ale páchatelia budú môcť vyviaznuť len s minimálnym trestom alebo, čo je úplne absurdné, len s domácim väzením. Takisto je veľmi dôležité povedať a to zas by som chcela aj ku svojim kolegom z opozície, to vyzdvihla aj pani prezidentka, že keby nebolo tohto tlaku, tak táto novela Trestného zákona a novela k oznamovateľom korupcie už dávno platí. Už by platila niekoľko týždňov, už by mnohé zločiny boli premlčané, mnohí by možno boli na slobode a boli by nenapraviteľné škody. Takže ten tlak aj tie niektoré obštrukcie ten zmysel majú a je dôležité, že ich zástupcovia opozície robia, takisto ako je dôležité, že ľudia chodia na protesty a ukazujú svoj občiansky názor. Je mimoriadne dôležité, a ešte raz opakujem, každý, komu záleží na Slovensku, komu záleží na právnom štáte a komu záleží na bezpečnosti občanov Slovenskej republiky, tak nemôže ostať ticho. A tak ako je tu dôležitá táto rozprava tu v Národnej rade, tak je dôležité, aby aj občania vyjadrili svoj názor a na tie protesty prišli. Zároveň sa budem venovať ešte raz skrátenému legislatívnemu konaniu, pretože o tom je táto rozprava a na to upozornila aj pani prezidentka. Robert Fico niekoľkokrát vo svojich vystúpeniach klamal, že toto je najdlhšia rozprava, ktorá vôbec k nejakému zákonu prebieha, že opozícia vraj diskutuje v parlamente už niekoľko týždňov. Tu by som povedala, že toto v parlamente, to nie je diskusia, my ako opozícia tu rozprávame, ale tá spätná väzba, spätná väzba zo strany predkladateľov tu nie je absolútne žiadna, čiže nenazývajme to diskusiou, hovorme, hovorme o rozprave ako o monológu opozície. A takisto sa k novele Trestného zákona nemal možnosť vyjadriť prakticky nikto. Aj preto teraz vidíme, ako v chvate už predseda Národnej rady, ale aj minister vnútra začínajú hovoriť o tom, že táto novela Trestného zákona skutočne potrebuje nejaké opravy. Ale toto je, celý proces je postavený na hlavu, pretože diskusie mali prebehnúť v prvom rade pred tým, ako nám vládna koalícia poslala tento zákon do parlamentu. A čo je ešte veľmi dôležité, je, že takýmto spôsobom, ako to vládna koalícia robí, to znamená, že valcuje všetkých, tak vzniknú nenapraviteľné škody v právnom štáte. Tak ako hovorila aj pani prezidentka, táto novela Trestného zákona má potenciál ohroziť bezpečnosť všetkých obyvateľov Slovenskej republiky. Má potenciál, že zo Slovenska sa naozaj stane kriminálna diera celej Európy, kde zločinci budú vedieť, že páchať trestnú činnosť je v zásade beztrestné. Nanajvýš čo dostanú, dostanú možno domáce väzenie alebo dostanú, alebo dostanú nejaký malý trest. Takisto je klamstvo, ktoré, ktoré minister spravodlivosti, ktorým masíruje verejnú mienku, že v zásade ide o zosúladenie trestných sadzieb, ktoré platia v Európskej únii. Aj tu sme počuli, že to nie je pravda. Či si zoberieme Nemecko, Rakúsko, alebo našich susedov Českú republiku. Jediná pravdivá veta vôbec v celej tejto diskusii okolo Trestného zákona, ktorá, ktorá zaznela, bola veta Roberta Fica na jednej z jeho tlačových konferencií, kde povedal, že je to mocenské rozhodnutie. Áno, všetko ostatné sú omáčky. Všetky ďalšie argumenty o tom, ako chcú niečo zosúlaďovať, opravovať, naprávať, všetko sú absolútne nepodstatné omáčky, v podstate sú to len klamstvá. Jediná veta je, že je to mocenské rozhodnutie, aby kvôli pár ľuďom, lebo naozaj to je len pár ľudí, bude trpieť päť miliónov obyvateľov Slovenskej republiky. A je to hanba, že vládna koalícia, ktorá pred voľbami oklamala ľudí, že bude riešiť ich problémy, že bude riešiť zdravotníctvo, že bude riešiť stúpajúce ceny potravín, že bude riešiť infláciu, že bude riešiť konkurencieschopnosť, že sa postaví diaľnica do Košíc napríklad, tak jediné, čo rieši už niekoľko týždňov, v skutočnosti rieši len seba a pár ľudí. A kvôli týmto pár ľuďom je schopná urobiť obetných baránkov zo všetkých obyvateľov Slovenskej republiky. Na záver by som chcela povedať už len toľko, že my budeme pokračovať vo svojom tlaku, pretože ten tlak má zmysel. Ale je dôležité, aby svoj hlas vyjadrili aj občania, a ja verím, že aj vo vládnej koalícii sa nájde zopár ľudí, ktorým záleží na občanoch Slovenskej republiky, ktorým záleží na bezpečnosti občanov Slovenskej republiky a ktorí uprednostnia obyvateľov Slovenska pred záujmami pár trestne stíhaných ľudí. Počas prejavu pani prezidentky si tu vládna koalícia dala zástavky, zástavky našej vlasti, ale všetko, čo robíte, tak robíte proti vlastným občanom. Je to protivlastenecké a robíte to proti vlastným občanom Slovenskej republiky! Ohrozujete ich bezpečnosť, vystavujete Slovensko absolútnej deštrukcii právneho štátu! Ďakujem. (Potlesk.)